Pälämä

Pälämä on Pirkanmaalla Kuhmoisissa Puukkoisten kylässä lähellä Jämsän rajaa sijaitseva järvi. Suomessa ei ole toista Pälämä-nimistä järveä; järven nimi on alueen vanhinta paikannimistöä, eikä Pälämä-sanan selitys jää kuin arvailujen varaan.

Maantietoa 
Pälämän pinta-ala on 182 hehtaaria eli 1,8 neliökilometriä, se on 3,4 kilometriä pitkä ja 1,2 kilometriä leveä. Sillä on 6 saarta, joiden yhteispinta-ala on 0,77 hehtaaria. Saarista suurimmat ovat Tappurasaari (0,36 ha) ja Raatosaari (0,23 ha). Sekä Tappurasaaressa että Raatosaaressa on vapaa-ajan asunto, mutta muissa saarissa ei ole rakennuksia. Jämsän ja Kuhmoisten välinen raja kulkee järven pohjoisosan yli siten, että Jämsään kuuluu vain pieni osa järvestä.

Pälämä on luodattu ja siitä on julkaistu syvyyskartat. Järven tilavuudeksi on saatu 16,0 miljoonaa kuutiometriä eli 0,0160 kuutiokilometriä. Sen keskisyvyys on 8,9 metriä ja suurin syvyys on 31,2 metriä. Syvin kohta sijaitsee Pälämän pohjoisosassa Tappurasaaren eteläpuolella.

Pälämän rantaviivan pituus on 13,3 kilometriä. Peltoja on etenkin sen lounaisrannoilla, mutta myös itä- ja pohjoisrannoilla. Muutoin järven rannat ovat metsämaata. Lounaisrannoilla on myös pieniä rantojensuojelualueita. Taloja tai vapaa-ajan asuntoja järvellä on yli 30. Pälämän kaakkoispuoliset Laurinvuori ja Huntinvuori nousevat 50 ja 80 metriä järven pinnan yläpuolelle. Kaakkoisrannat ovat siten jyrkkiä, mutta myös järven itäranta on paikoin jyrkkä. Yhdystie 3291 kulkee osan matkastaan Pälämän itärantaa pitkin.

Vesistösuhteet 
Pälämä sijaitsee Kymijoen vesistössä (vesistöaluetunnus 14) Suur-Päijänteen alueen (14.2) Arvajanjoen valuma-alueella (14.26), jonka Pälämän alueeseen (14.262) se kuuluu. Järven vedenpinnan korkeus on 89,2 metriä mpy. Pälämän kaakkoisosaan laskevat Alainen Enojärvi ja Härkälammi, lounaisosaan Jokelanjärvi ja pohjoisosaan Alasin. Pälämä laskee Kähöjokea pitkin, joka lähtee järven pohjoispäästä ja laskee 150 metrin päässä Lammiin. Kähöjoen pudotus on 0,3 metriä.

Lähteet 

Arvajanjoen valuma-alue
Botin luomat artikkelit
Kuhmoisten järvet
Jämsän järvet